Монгол Улсын Их Хурлын 2008 оны анхдугаар чуулганы Төрийн байгуулалтын байнгын хорооны 9 дүгээр сарын 19-ний өдөр /Баасан гараг/-ийн хуралдаан 15 цаг 20 минутад Төрийн ордны \"А\" танхимд эхлэв.

            Байнгын хорооны дарга, УИХ-ын гишүүн Ө.Энхтүвшин ирц, хэлэлцэх асуудлын дарааллыг танилцуулж, хуралдааныг даргалав.

Хуралдаанд ирвэл зохих 21 гишүүнээс 16 гишүүн ирж, 76.0 хувийн ирцтэй байв. Үүнд:

**Чөлөөтэй**: Р.Раш

**Өвчтэй**: Ц.Батбаяр, Д.Одхүү

            Тасалсан: Э.Бат-Үүл, Д.Очирбат

Нэг.Монгол Улсын Засгийн газрын гишүүн, сайд нарыг томилох тухай /Монгол Улсын тэргүүн шадар сайд, Монгол Улсын шадар сайд, Монгол Улсын сайд, Засгийн газрын ХЭГ-ын дарга/

Хэлэлцэж буй асуудалтай холбогдуулан Монгол Улсын Ерөнхий сайд С.Баяр, нэр дэвшигч Б.Долгор, УИХ-ын Төрийн байгуулалтын байнгын хорооны референт Г.Чагнаадорж нар байлцав.

Монгол Улсын Засгийн газрын гишүүн, Монгол Улсын тэргүүн шадар сайдаар Норовын Алтанхуягийг томилуулах саналыг Монгол Улсын Ерөнхий сайд С.Баяр танилцуулав.

Саналтай холбогдуулан УИХ-ын гишүүдээс асуулт, санал гараагүй болно.

**Ө.Энхтүвшин**:-Монгол Улсын Засгийн газрын гишүүн, Монгол Улсын тэргүүн шадар сайдаар Норовын Алтанхуягийг томилуулах саналыг дэмжиж байгаа гишүүд гараа өргөнө үү.

Зөвшөөрсөн                  14

Татгалзсан                   -

Бүгд                             14

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Ч.Сайханбилэг УИХ-ын чуулганы нэгдсэн хуралдаанд танилцуулахаар тогтов.

Монгол Улсын Засгийн газрын гишүүн, Монгол Улсын шадар сайдаар Миеэгомбын Энхболдыг томилуулах саналыг Монгол Улсын Ерөнхий сайд С.Баяр танилцуулав.

Дээрх саналтай холбогдуулан УИХ-ын гишүүдээс асуулт, санал гараагүй болно.

**Ө.Энхтүвшин**:-Монгол Улсын Засгийн газрын гишүүн, Монгол Улсын шадар сайдаар Миеэгомбын Энхболдыг томилуулах саналыг дэмжиж байгаа гишүүд гараа өргөнө үү.

Зөвшөөрсөн                  14

Татгалзсан                   -

Бүгд                             14

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Су.Батболд УИХ-ын чуулганы нэгдсэн хуралдаанд танилцуулахаар тогтов.

Монгол Улсын Засгийн газрын гишүүн, Засгийн газрын ХЭГ-ын даргаар Бадраагийн Долгорыг томилуулах саналыг Монгол Улсын Ерөнхий сайд С.Баяр танилцуулав.

Дээрх саналтай холбогдуулан УИХ-ын гишүүдээс асуулт, санал гараагүй болно.

**Ө.Энхтүвшин**:-Монгол Улсын Засгийн газрын гишүүн, Засгийн газрын ХЭГ-ын даргаар Бадраагийн Долгорыг томилуулах саналыг дэмжиж байгаа гишүүд гараа өргөнө үү.

Зөвшөөрсөн                  14

Татгалзсан                   -

Бүгд                             14

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Ж.Батсуурь УИХ-ын чуулганы нэгдсэн хуралдаанд танилцуулахаар тогтов.

**Уг асуудлыг 15 цаг 35 минутад хэлэлцэж дуусав.**

**Хоёр.Улсын Их Хурлын 2008 оны намрын ээлжит чуулганаар хэлэлцэх асуудлын төлөвлөгөө батлах тухай УИХ-ын тогтоолын төсөл**

 Хэлэлцэж буй асуудалтай холбогдуулан УИХ-ын Тамгын газрын зөвлөх Г.Цэрэндулам, УИХ-ын Төрийн байгуулалтын байнгын хорооны референт Г.Чагнаадорж нар байлцав.

Тогтоолын төсөлтэй холбогдуулан УИХ-ын гишүүдээс асуулт, санал гараагүй болно.

**Ө.Энхтүвшин**:-УИХ-ын 2008 оны намрын ээлжит чуулганаар хэлэлцэх асуудлын төлөвлөгөө батлах тухай УИХ-ын тогтоолын төслийг дэмжиж байгаа гишүүд гараа өргөнө үү.

Зөвшөөрсөн                  16

Татгалзсан                   -

Бүгд                             16

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Ө.Энхтүвшин УИХ-ын чуулганы нэгдсэн хуралдаанд танилцуулахаар тогтов.

**Хуралдаан 15 цаг 40 минутад өндөрлөв.**

Тэмдэглэлтэй танилцсан:

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА                                                  Ө.ЭНХТҮВШИН

 Тэмдэглэл хөтөлсөн:

ХУРАЛДААНЫ ТЭМДЭГЛЭЛ ХӨТЛӨГЧ                                    Ц.НАРАНТУЯА

**УИХ-ЫН 2008 ОНЫ АНХДУГААР ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН**

**ХОРООНЫ 9 ДҮГЭЭР САРЫН 19-НИЙ ӨДРИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ө.Энхтүвшин**:-Хурал нээх ирц бүрдсэн байгаа. Нямаагийн Энхболд гишүүн бичгээр саналаа өгчихсөн. Бас нэг гачигдал гарсан байгаа, тэрнийгээ тайлбарлаад бичгээр өгчихсөн. Нямдорж гишүүн ирсэн байгаа. Ингээд ирц хангалттай болж байна. Байнгын хорооныхоо хурлыг нээе. Өнөөдөр хоёр асуудал хэлэлцэх байгаа. Эхний асуудал нь Засгийн газрын гишүүдийг томилуулах саналын тухай байгаа.

Хоёрдахь асуудал нь УИХ-ын 2008 оны намрын ээлжит чуулганаар хэлэлцэх асуудлын тухай УИХ-ын тогтоолын төсөл, хэлэлцэх эсэх ийм хоёр хэлэлцэх асуудал байна.

За хэлэлцэх асуудал зүйтэй гэж үзэж байгаа гишүүд гараа өргөнө үү.  За зүйтэй гэж үзлээ бүгдээрээ. Хуулинд ингэж заасан байгаа. Байнгын хороо өөрийн эрхлэх асуудлын хүрээнд хамаарах нэр дэвшигчдийг өргөн мэдүүлснээс хойш 3 хоногийн дотор хэлэлцэж санал, дүгнэлтийг гаргана гэж заасан байгаа. Энэ дагуу ажлаа явуулна. Одоо Монгол Улсын Засгийн газрын гишүүн Монгол Улсын тэргүүн шадар сайдаар томилуулахаар нэр дэвшүүлсэн хүний талаарх саналаа Монгол Улсын Ерөнхий сайд С.Баяр танилцуулна.

**С.Баяр**:-УИХ-ын Төрийн байгуулалтын байнгын хорооны эрхэм гишүүд ээ,

Миний бие Монгол Улсын Ерөнхий сайдын хувьд Монгол Улсын Ерөнхийлөгчтэй зөвшилцөөд Засгийн газрын  тэргүүн шадар сайдаар Норовын Алтанхуягийг томилуулахаар танилцуулж байна. Норовын Алтанхуяг нь 1958 онд Увс аймгийн Улаангом хотод төрсөн. 50 настай. Эхнэр хүүхдүүдийн хамт амьдардаг. 1976-1981 онд Монгол Улсын Их сургуулийг төгссөн, биофизикч, физикийн багш мэргэжилтэй, 1982-1984 онд МУИС-ийн англи хэлний курс, 1992-1993 онд Удирдлагын хөгжлийн институтыг төрийн захиргааны удирдлагын чиглэлээр суралцаж дүүргэсэн байна.

Москвагийн УИС, Гумбольдтын их сургуульд геофизикийн чиглэлээр, ХБНГУ-д намын ажлын удирдлагын чиглэлээр суралцсан, англи, орос хэлтэй.

1981-1990 онд Улсын их сургуульд багш, 1990-1992 онд МСДН-ын нарийн бичгийн дарга, 1992-1993 онд Удирдлагын хөгжлийн институтэд сонсогч, 1993-1994 онд энэ өдөр бүрэн бус хариуцлагатай компанийн захирал, 1994-1996 онд МСДН-ын ерөнхий нарийн бичгийн дарга, 1996-2000 онд УИХ-ын гишүүн, 1998-1999 онд Хөдөө аж ахуй, үйлдвэрийн сайд, 1999 онд УИХ-ын Аюулгүй байдал, гадаад бодлогын байнгын хорооны дарга, 1999-2000 онд МСДН-ын ерөнхий нарийн бичгийн дарга, 2000-2001 онд Сонгинохайрхан дүүргийн Ардчилсан намын дарга, 2001-2003 онд Ардчилсан намын ерөнхий нарийн бичгийн дарга, 2004-2006 онд Засгийн газрын гишүүн, Сангийн сайд, 2008 оноос УИХ-ын гишүүнээр сонгогдон ажиллаж байна. Төрийн албанд 18 жил болсон. Ийм хүн байна.

Норовын Алтанхуягийг Засгийн газрын гишүүн, Монгол Улсын тэргүүн шадар сайдын албан тушаалд томилуулахдаа Засгийн газрын үйл ажиллагааны хөтөлбөрийг хэрэгжүүлж, Засгийн газраас дэвшүүлж байгаа гол гол зорилтыг биелүүлэхээр ажиллах чадварыг нь танхимын зарчмаар ажиллах чадварыг нь тухайн ажил үүргийг гүйцэтгэхэд хуримтлуулсан туршлага, удирдан зохион байгуулах чадвар, ажил хэрэгч чанарыг нь иш үндэс болгож дэвшүүлж байгааг минь болгооно уу, ингээд хэлэлцэж, дэмжиж өгөхийг хүсье.

**Ө.Энхтүвшин**:-За баярлалаа. Нэр дэвшигчийн талаар танилцуулгыг сонслоо. Одоо нэр дэвшүүлж байгаа Ерөнхий сайд болон нэр дэвшигчээс асуух танилцах зүйл байна уу? Алга байна. Асуултаа тасаллаа.

Санал хэлэх хүн байна уу? үг хэлэх? Алга байна. Ингээд санал хураалтаа явуулъя.

Монгол Улсын Засгийн газрын гишүүн, Монгол Улсын тэргүүн шадар сайдаар томилуулах саналыг гишүүд дэмжих эсэх талаар илээр санал хураалтыг явуулна. Монгол Улсын Засгийн газрын гишүүн, Монгол Улсын тэргүүн шадар сайдаар Норовын Алтанхуягийг томилуулах саналыг дэмжье гэсэн томъёоллоор санал хураалгая. Дэмжиж байгаа гишүүд гараа өргөнө үү. 14 гишүүнээс 14 гишүүн дэмжлээ. 100 хувийн саналаар дэмжлээ.

Дараа нь Монгол Улсын Засгийн газрын гишүүн, Монгол Улсын шадар сайдаар томилуулахаар нэр дэвшүүлсэн хүний талаарх саналаа Монгол Улсын Ерөнхий сайд танилцуулна.

**С.Баяр**:-Төрийн байгуулалтын байнгын хорооны эрхэм гишүүд ээ,

Миний бие Ерөнхий сайдын хувьд Монгол Улсын Ерөнхийлөгчтэй зөвшилцөөд Засгийн газрын гишүүн Монгол Улсын шадар сайдын албан тушаалд томилуулахаар Миеэгомбын Энхболдын нэрийг нь дэвшүүлж байна.

Миеэгомбын Энхболд нь 1964 онд Улаанбаатар хотод төрсөн, одоо 43 настай, эхнэр, хүүхдүүдийн хамт амьдардаг.

1982 онд Нийслэлийн 1-р дунд сургууль, 1987 онд МУИС-ийн Эдийн засгийн сургуулийг төгсгөсөн. Төлөвлөгч эдийн засагч мэргэжилтэй, орос, англи хэлний мэдлэгтэй.

1987-1989 онд Улаанбаатар хотын Ахуй үйлчилгээний удирдах газарт эдийн засагч, 1989-1991 онд Нийтийн аж ахуйн үйлчилгээний яаманд мэргэжилтэн, 1991-1992 онд Улаанбаатар хотын АДХ-ын гүйцэтгэх захиргааны ахуй үйлчилгээний хэлтсийн дарга, 1992-1996 онд Чингэлтэй дүүргийн Засаг даргын орлогч, 1996-1998 онд Чингэлтэй дүүргийн Иргэдийн төлөөлөгчдийн хурлын тэргүүлэгчдийн дарга, 1998-2005 онд Нийслэлийн Засаг дарга бөгөөд Улаанбаатар хотын захирагч, 2006 оны 2-р сараас 2007 оны 11-р сар хүртэл Монгол Улсын Ерөнхий сайд, 2007 оны 11-р сараас Мьнгол Улсын шадар сайдаар ажиллаж байна. 2005 оноос УИХ-ын гишүүнээр сонгогдон ажиллаж байна. Төрийн албанд 21 жил болсон хүн байна.

Миеэгомбын Энхболдыг Засгийн газрын гишүүн, Монгол Улсын шадар сайдын албан тушаалд томилуулахдаа түрүүнд тэргүүн шадар сайдын энэ албан тушаалд томилуулах үндэслэлийг мөн баримталж та бүхэнд толилуулж байгааг болгооно уу, дэмжиж өгөхийг хүсч байна.

**Ө.Энхтүвшин**:-Нэр дэвшүүлж байгаа Ерөнхий сайд болон нэр дэвшигчээс асуух танилцах зүйл байна уу? Алга байна. Асуултаа тасаллаа.

Үг хэлэх хүн байна уу? Алга байна. Ингээд санал хураалтаа явуулъя.

Монгол Улсын Засгийн газрын гишүүн, Монгол Улсын шадар сайдаар Миеэгомбын Энхболдыг томилуулах саналыг дэмжье гэсэн томъёоллоор санал хураалгая. Дэмжиж байгаа гишүүд гараа өргөнө үү. 14 гишүүнээс 14 гишүүн дэмжлээ. 100 хувийн саналаар дэмжлээ.

Дараа нь Монгол Улсын Засгийн газрын гишүүн, Монгол Улсын сайд, Засгийн газрын ХЭГ-ын даргаар томилуулахаар нэр дэвшүүлсэн хүний талаарх саналаа Монгол Улсын Ерөнхий сайд танилцуулна.

**С.Баяр**:-Эрхэм гишүүд ээ,

Ерөнхий сайдын хувьд миний бие Монгол Улсын Ерөнхийлөгчтэй зөвшилцөөд Монгол Улсын Засгийн газрын гишүүн, Монгол Улсын сайд, Засгийн газрын ХЭГ-ын даргын албан тушаалд томилуулахаар Бадраагийн Долгорыг та бүхэнд танилцуулж байна.

Долгор 1958 онд Өмнөговь аймгийн Мандал-Овоо суманд төрсөн. Гэр бүлийн байдал, нөхөр, хүүхдүүдийн хамт амьдардаг.

1976 онд Өмнөговь аймгийн 10 жилийн дунд сургууль, 1981 онд МУИС, 1990 онд Намын дээд сургуулийг тус тус төгсгөсөн байна. Эрх зүйч, улс төрч мэргэжилтэй, хууль зүйн магистр, орос, англи хэлний мэдлэгтэй.

Ажилласан байдал гэвэл, 1981-1988 онд Өмнөговь аймгийн шүүхэд шүүгч, шүүхийн гишүүн, 1990-1993 онд Улсын дээд шүүхийн гишүүн, 1993-2000 онд УИХ-ын Тамгын газарт зөвлөх, ахлах зөвлөх, 2000-2004 онд УИХ-ын гишүүн, 2005-2006 онд НҮБ-ын хөгжлийн хөтөлбөрт зөвлөх, 2006 оноос Монгол Улсын Ерөнхий сайдын нийгмийн бодлогын бөгөөд хууль зүйн бодлогын зөвлөхөөр ажиллаж байна. Төрийн албанд 27 жил болсон.

Тухайн албан тушаалд томилуулах үндэслэлийг нь би тэргүүн шадар сайд, шадар сайдын албан тушаалд нэр дэвшүүлсэн мөн үндэслэлүүдийг иш үндэс болгосныг та бүхэндээ толилуулж байна. Дэмжиж өгөхийг хүсч байна.

**Ө.Энхтүвшин**:-Баярлалаа. Нэр дэвшүүлж байгаа Ерөнхий сайд болон нэр дэвшигчээс асуух танилцах зүйл байна уу? Алга байна. Асуултаа тасаллаа.

Санал хэлэх хүн байна уу? Алга байна. Ингээд санал хураалтаа явуулъя.

Монгол Улсын Засгийн газрын гишүүн, Монгол Улсын сайд, Засгийн газрын ХЭГ-ын даргаар Бадраагийн Долгорыг томилуулах саналыг дэмжье гэсэн томъёоллоор санал хураалгая. Дэмжиж байгаа гишүүд гараа өргөнө үү. 15 гишүүнээс 15 гишүүн дэмжлээ. 100 хувийн саналаар дэмжлээ.

Ингээд Байнгын хорооны гишүүдийн 100 хувийн дэмжлэгийг авсан нэр дэвшигчдэд баяр хүргэе, ажлын өндөр амжилтыг хүсье, Ерөнхий сайдад бас талархсанаа илэрхийлье. Ингээд Тэргүүн шадар сайдын талаарх санал дүгнэлтийг Сайханбилэг гишүүн танилцуулна, шадар сайдын танилцуулгыг Батболд гишүүн танилцуулна, Долгор гишүүний танилцуулгыг Батсуурь гишүүн танилцуулна.

Ингээд эхнийхээ асуудлыг хэлэлцэж дууслаа. Ингээд 2 дахь асуудалдаа оръё.

УИХ-ын 2008 оны намрын ээлжит чуулганаар хэлэлцэх асуудлын тухай УИХ-ын тогтоолын төсөл, хэлэлцэх эсэх асуудал байгаа. Та бүхэнд материалыг тараасан байгаа.

Тогтоолын төслийн талаар материал тарчихсан байгаа. Нэгэнт материал тарсан байгаа учраас би дэлгэрэнгүй танилцуулгыг хийх шаардлагагүй гэж бодож байна. УИХ дахь намын бүлгүүд,түүнчлэн УИХ-ын гишүүд, Монгол Улсын Ерөнхийлөгч, Байнгын хороодоос ирүүлсэн саналуудыг нэгтгэж, тэрэн дотроос өнөөдөр төсөл нь бэлэн байгаа ийм хуулийн төслүүдийг, зайлшгүй хугацаа тулчихсан байгаа, хэлэлцэх ёстой,хуулиар бас намрын чуулганаар хэлэлцдэг ийм л хуулийн болон тогтоолын төслүүдийг та бүхэнд нэгтгэж танилцуулсан байгаа.

Энэ асуудалтай холбогдуулж асуух гишүүд байна уу? Алга байна. Асуултаа таслая.

Үг хэлэх хүн байна уу? Алга байна. Ингээд энэ тэртээ тэргүй нэгдсэн  хуралдаанаар хэлэлцээд дахиад хэлэлцэх асуудал байгаа юм. Тийм учраас УИХ-ын 2008 оны намрын ээлжит чуулганаар хэлэлцэх асуудлын талаар УИХ-ын тогтоолын төслийг хэлэлцэхийг дэмжье гэсэн томъёоллоор санал хураалгаж байна. Тогтоолын төсөл. Энэ саналыг дэмжиж байгаа гишүүд гараа өргөнө үү. 16-аас 16. Ингээд энэ танилцуулгыг би өөрөө уншъя.

Ингээд байнгын хороогоор хэлэлцэх асуудлаа дуусгалаа. Гишүүдэд баярлалаа.

Соронзон хальснаас хянаж буулгасан:

Хуралдааны нарийн

бичгийн дарга                                                                           Ц.НАРАНТУЯА